
Til Nina, Nina og Erika

«So how do you answer the skeptics?»

«I don’t care! I don’t write for the skeptics!»

Chani Nicholas, astrolog, i et intervju


INNLEDNING:

LYSET PÅ HIMMELEN

Hvis du har vokst opp i bebygde strøk og sittet inne og sett på tv på kveldene, er det fullt mulig at du aldri har sett stjernehimmelen slik den så ut for forfedrene våre.

Storparten av menneskehetens historie har vi jo ikke sett på skjerm. Vi har sittet i mørket og sett opp.

Jeg vokste opp langt ute i skogen, uten naboer og uten tv.

Hver kveld pleide faren min å skru av alt lyset.

Fra august satt vi ute på verandaen og så himmelen skru seg på selv.

Det var varmt nok til at vi kunne sitte ute uten for mye klær, og mørkt nok på kveldene til at vi kunne se Melkeveien og fatte hvorfor den het Melkeveien.

Det føltes som å se på et langsomt fyrverkeri eller lysshow der flere og flere himmellegemer skrudde seg på etter hvert som det ble mørkere rundt oss.

Hvis du vil lære astrologi, er dette mitt viktigste råd:

Gå ut i mørket.

Se opp.

Selv hvis du ikke finner et sted fritt for lysforurensning, vil du kunne se planetene. De lyser sterkere enn stjernene.

Først ser du Venus, klar og nesten blå i lyset.

Så ser du Mars, rød og stikkende.

Får du øye på Jupiter, klar og blank?

Kan du skimte Saturn, mørkegrå og dempet og likevel en lyskilde?

Det er vanskelig å få øye på Merkur, den flytter seg så raskt, kvikksølvplaneten du aldri ser på samme sted.

Hvis månen er oppe, legger du merke til at den lyser så sterkt at stjernene blekner rundt den.

Hvis månen er full, stjeler den showet når den er høyt på himmelen. Du kaster skygger i månelyset, du kan nesten se, og likevel ser alt feil ut, du kan ikke se noe særlig stjerner, det er som om det er en stor og blank lyskaster ute den natten.

Du begynner å skjønne uttrykk som: «Nå ble det månelyst her!»

Hvis månen er mørk – eller ny – ser du mer stjerner enn noen andre kvelder.

Jeg pleide å leve livet mitt etter himmelen som barn, ikke fordi jeg var astrolog på det tidspunktet, men fordi den var så nærme over huset vårt, stor og stjernespekket.

Vi fulgte med på Halleys komet hver kveld.

Vi visste når det var måneformørkelser. Vi satt klare og ventet på at den store, blanke fullmånen skulle bli blodrød, og på at det allerede spøkelsesaktige månelyset skulle bli full skrekkfilm.

Vi visste at det kom asteroideregn i slutten av august, den tiden på året du har størst sjanse for å se flest stjerneskudd.

En gang, midt på vinteren, dro vi ut og la oss på skinnfeller og i soveposer og så på nordlyset. Det var sjelden det kom så langt sør i landet som der vi bodde, men nå var muligheten her, fordi det var så mørkt.

Å flytte til Oslo var som å skru av himmelen.

Men du kan fremdeles se månen hvis du følger med, og planetene skinner gjennom lysforurensingen, hvis du vet hvor du skal lete.

«Se der!» sa jeg til mannen og sønnen min en vinternatt i 2020. «Saturn og Jupiter møtes for første gang på 30 år! Det er historisk, det er en av de store hendelsene i astrologien, en diger begynnelse, en diger slutt!» Vi sto midt på Grünerløkka, men det var et hull i skydekket. Jupiter lyste så sterkt at du så den tydelig, Saturn måtte du myse for å få øye på i den lyse by-natten.

«Hvordan vet du hvor de er?» spurte mannen min.

«Jeg vet at de møtes i Vannmannen, og jeg vet at månen er i Fiskene, som er ved siden av Vannmannen, og månen er lett å finne, der er månen, så da må de være der. Og du kan kjenne dem igjen på at de er de eneste himmellegemene som ikke står i faste posisjoner. Du vet, de gamle grekerne snakket ikke om stjerner og planeter. De snakket om stjerner som står stille, og stjerner som beveger seg. Astrologi er læren om å følge med på forholdet mellom stjerner som beveger seg, og stjerner som står stille. Du ser etter de som beveger seg fra dag til dag!»

«Hvor er Vannmannen? Kan vi se tegnet herfra?»

«Nei, det er for lyst», sa jeg. «Vi må til et mørkere sted for å se det.»

Mens jeg jobbet med denne boken, var jeg en tur i Arizona.

Der har de noen av de første mørke-sonene i verden – byområder der man sørger for minst mulig lysforurensning for å kunne se himmelen slik den pleide å være.

Men det er ikke mørkt i mørket.

Det er myriader av lyspunkter på himmelen.

Når jeg snakker om astrologi, snakker jeg om forholdet vårt til lyset på himmelen.

Helt spesifikt: kunsten å være et lite menneske som ser opp.

Det er noe annet enn astronomi, som er læren om hva det faktiske verdensrommet er.

Jeg har alltid elsket begge deler.

Jeg elsker å vite at Venus er en gassplanet, men elsker også å vite at Venus alltid har vært planeten for skjønnhet, siden den tegner et jevnt blomstermønster over himmelen – sett fra jorden.

I dagens heldigitale verden er det enklere enn noensinne å stille horoskopet sitt, men vi er også lenger vekk fra selve stjernehimmelen enn noen gang før.

«Jeg har en app som forteller meg om månen er full», sa en venn-inne.

«Det er topp», sa jeg. «Men husk at du også kan gå ut og sjekke!»

Det er lett å snakke om astrologi i samme åndedrett som religion, men uansett hvor glad jeg er i Gud (jeg er temmelig kristen), så er det ikke bestemte tider i måneden hvor du kan gå ut og kikke på Gud på himmelen.

«Her er horoskopet mitt!» sa en annen venninne. «Det står at jeg har Venus i Tyren!»

«Venus er i Tyren nå», sa jeg. «Vi kan gå ut og se. Syvstjernen er lett å få øye på, og da er Tyren rett ved siden av!»

«Oi, kan man se det et annet sted enn appen?»

«Bli med ut!»

«Jeg leste på internett at Vannmannen er det verste stjernetegnet! Det syntes jeg var dårlig gjort, jeg er jo Vannmann!»

«Det er ikke det det betyr. Solen er i detriment i Vannmannen, det er det stedet solen liker minst å være. Solen liker aller best å være i Løven, det er der den hører hjemme.»

«Men hvorfor er det sånn? Hva har astrologer imot Vannmenn?!»

«Det handler ikke om det. Det handler om at når solen er i Vannmannen, er vi midt mellom januar og februar, og det er bikkjekaldt. Mens når solen er i Løven, er vi i overgangen juli–august, og solen er på sitt varmeste. Og vi snakker om dette fra en vestlig tradisjon der vi har likt å ha det varmt, ikke kaldt.»

«Så det handler om den ekte solen? Som stråler?»

«Jepp, all astrologi blir mye mer forståelig hvis du husker at det handler om ekte lys på himmelen.»

«Men solen er jo ikke en planet?»

«Nei, men det er lys. Astrologi er læren om lyset og hvor lyset er, og hva lyset betyr. Astrologien er opprinnelsen til tidsregningen vår, til kalenderen vår! Ett år er lik solens vei rundt dyrekretsen. Det tok lang tid før vi skjønte at det også var VÅR vei rundt solen! En måned er omtrent en månesyklus – fra nymåne til fullmåne. Vi har syv dager i uken fordi det er syv synlige planeter på himmelen, og hver planet har sin dag. Og vi har tolv timer på klokka fordi det er tolv hus i horoskopet. Vi har justert litt gjennom århundrene, men dette er grovt sett hvordan tidsforståelsen vår har blitt til – gjennom å se på lyset som endrer seg på himmelen.»

«Men hva har dette med at jeg er Vannmann, å gjøre?»

«Vel, den biten som vi kaller astrologi i dag, handler om forholdet mellom lyset på himmelen og livet vårt. At stjernehimmelen er et speil for livene vi lever, at vi har en personlig stjernekalender, om du vil. Men det handler også mye om en slags kosmisk værmelding. Om å si noe om kvaliteten på tiden vi er inne i.»

«Som jeg kan se?»

«Ja, hvis det ikke er for mye lysforurensing.»

Hvis du lurer på hvor du begynner din astrologiske reise:

Gå ut i mørket.

Se opp.


HVA SLAGS ASTROLOGI DU LÆRER I DENNE BOKEN

I denne boken lærer du å stille horoskoper slik jeg gjør det – på en tradisjonell, gammel-gresk måte.

Det betyr at jeg fokuserer mest på de syv tradisjonelle planetene (solen, månen, Merkur, Venus, Mars, Jupiter og Saturn) og bruker et hussystem som heter Hele hus / Whole signs.

Det finnes mange andre måter å gjøre det på.

Det finnes ikke én astrologi, men mange astrologier: Indisk/ vedisk og kinesisk er to av de mest kjente systemene ved siden av det greske.

Moderne, vestlig astrologi minner om tradisjonell, gammel-gresk, men har større vekt på Uranus, Neptun og Pluto, som ikke var oppdaget da vestlig astrologi ble utviklet.

Siden astrologi ikke er en religion, men et fortolkningssystem for det du ser på himmelen når planetene beveger seg, er det ikke sånn at en astrologi er riktig og en er gal.

Du kan tenke på det som ulike teknikker for strikking og hekling. Du kan bruke begge verktøy for å lage en genser eller et skjerf, men det blir bare surr hvis du forsøker å bruke både heklenål og rundpinne samtidig.

Alle former for astrologi vil føre til et godt horoskop hvis du vet hvordan du bruker systemet.

Alle former for astrologi ligner på hverandre, siden månen er den samme verden rundt.

Systemet jeg bruker, er lett å lære seg.

Etter hvert som du har fått dreis på det, vil det være lettere å forstå hvordan en annen type astrologi fungerer, fordi du har et godt fundament.


HVA KAN JEG BRUKE ASTROLOGI TIL?

Jeg er besatt av astrologi av flere grunner:

1. Astrologien gir språk til den menneskelige erfaring

Hvis du skal snakke om hva et menneske er, og hvordan det mennesket har det, har astrologien et presist vokabular for det. Dette er grunnen til at Carl Gustav Jung og psykoanalysen var så opptatt av astrologien som system.

Det er et førkristent vokabular som gjør det ekstra nyttig. Vi lever i en tid der vi avlærer oss et protestantisk verdensbilde der kropp og sex er synd og kjønn alltid er mann eller kvinne. Astrologien er så gammel at den både er skeiv og sexy. Mars er planeten for det maskuline. Venus er planeten for det feminine. Merkur er planeten for det androgyne – eller det ikke-binære, om du vil.

Og fordi astrologi er eldgammelt og har blitt til gjennom den jammerdalen som var forhistorien vår, er tradisjonell astrologi et herlig korrektiv til den moderne alternativ-bransjens krampaktige positivitet.

Her er det uår og flom og dødfødsler og skrekkelige ulykker som involverer husdyr, det er lopper og lus og nedbrente hus, samtidig som det også er stor humor og grenseløs lykke og griseflaks.

Å bli kjent med astrologien er en nøkkel til å forstå utallige referanser, fordi astrologien er overalt i kulturen vår: I Bibelen, hos Shakespeare, i etymologien til ordene vi bruker, og ikke minst: i populærkulturen.

Har du lurt på hvorfor kvikksølv heter mercury på engelsk? Fordi den lille planeten Merkur fyker raskere og mer snirklete enn noen andre himmellegemer – litt som når kvikksølv-perlene rømmer fra deg hvis du er så uheldig å søle noe av det giftige stoffet.

Har du lurt på hvorfor It-monsteret til Stephen King bare slår til hvert 29. ende år? Det er fordi monsteret følger en Saturn-syklus.

Har du lurt på hvorfor The Black Lodge i tv-serien Twin Peaks av David Lynch bare åpner på et helt bestemt tidspunkt, knyttet til to rare, krøllete tegn, skriblet ned på huleveggen? Det er fordi de åpnes når Saturn og Jupiter møtes.

Hvis du har sittet med en tarotstokk og lurt på hvorfor kortene betyr det de betyr, så handler det om at de er tett forbundet med bestemte astrologiske posisjoner. Du kan tenke på tarotkort som folkelig illustrerte bilder av posisjoner i horoskopet.

Som forfatter er det tilfredsstillende at det finnes et omfattende system for alle fortellingeroghele den menneskelige erfaring. Alle som jobber med kunst, kultur, litteratur, historiefortelling og tolkning har nytte av å kunne astrologiens symboler.

2. Astrologien deg gir flere høytider

Astrologien er en måte å snakke om tid på.

Og hva slags tid vi er inne i.

Astrologi handler om hvor lyset på himmelen er akkurat nå, og hvordan det påvirker oss.

Det høres veldig alternativt ut, men hovedhendelsene i et astrologisk år er endringer i hvor mye solen lyser.

Du merker forskjellen på når solen går ned i tretiden på ettermiddagen, og når den går ned i ellevetiden på kvelden – altså forskjellen på mørk vinter og lys sommer.

Men astrologien har mange flere sesonger enn lengre og kortere netter.

Det er sesongene for sol- og måneformørkelse, som kommer hvert år. Det er fullmåne- og nymåne-syklusene. Det er retrogradene – altså periodene der de raske planetene Merkur, Venus og Mars står stille eller rygger bakover på himmelen.

Det er returene – altså tidspunktene når de langsomme planetene har gått en hel runde rundt dyrekretsen.

Astrologien handler om årstider og epoker som varer lenger enn et år, som for eksempel datoene Jupiter og Saturn flytter på seg.

Dette gir muligheten for mange flere og mer interessante høytider enn pinsen!

Alle høytider er overgangspunkter i kalenderen som vi gir betydning. Det er ikke noe spesielt med at året skifter mellom 31. desember og 1. januar, men det at vi alle vet at det er nyttårsaften, gjør det til en merkedag.

Når folk setter nyttårsforsetter og begynner et nytt og bedre liv, er det fordi høytiden gir oss et startpunkt, en ramme for forandring.

Astrologien har en høytid for å hvile, en høytid for å se tilbake på året som gikk, en høytid for å gjøre det vakkert rundt seg, en tid for å feire, en tid for å sørge.

3. Astrologien forteller deg om tiden som skal komme

En spådom høres mystisk ut, men det er en spådom vi sjekker daglig:

Værmeldingen. I gamle dager var astrologiske spådommer og værvarsler to sider av samme sak, fordi horoskopene sto i almanakker og planetbøker som gjettet på om det ville bli en varm sommer eller lang vinter.

Nei, selvfølgelig var ikke værhoroskopene like presise som Yr.no, men vi kan lære noe om hvordan vi kan forholde oss til spådomskunst gjennom å tenke på det som værmeldinger.

Astrologi handler om at stjernene speiler verden vi lever i.

Og siden vi vet hvor fullmånen kommer til å befinne seg før vi ser den faktiske, runde månen, kan vi se fremover i tid ved å se hvor planetene kommer til å være.

Det gjør at du kan planlegge fremover på andre områder i livet enn det som handler om faktisk vær.

Vi sjekker værmeldingen for å legge en bedre plan.

Hvis du ser på værmeldingen at det blir regn, tar du inn utemøblene og pakker ned paraplyen.

Hvis du ser i horoskopet at det blir kaotisk stjernevær, planlegger du for at ting kan ta lengre tid enn du tror. Du sjekker om den viktige e-posten ble sendt, du sjekker om det viktige brevet ble mottatt.

Det er her vi kommer til den magiske tekningen i astrologien.

Hvis du har sittet og ventet på når jeg skulle bli «uvitenskapelig», så er det nå:

Astrologi er basert på magisk tekning – altså ideen om at vi kan lese tegn i naturen.

At naturen rundt oss er symbolsk og kan tolkes som vi tolker et maleri eller et dikt.

Det henger sammen med ideen om at verden er Guds skaperverk, eller kunstverk, om du vil.

Siden astrologien er en visdomstradisjon, er det en strukturert og systematisk og velbrukt måte å tolke på. Det er noe annet enn å se på fullmånen og tro at den er «et tegn».

Det er å lære måten vi har tolket stjernehimmelen på over lang tid.

Men det krever fremdeles at du er åpen for at verden er magisk og hellig og har noe å si deg.

Som en kritisk og skeptisk astrolog har jeg ikke tenkt å misjonere på astrologiens vegne, men jeg tenke å si følgende:

Jeg hadde ikke brukt så mye tid på det hvis det ikke virket.

Jeg har endt opp som en dreven astrolog fordi det er nyttig for meg.

Astrologi er ikke en religiøs retning.

Du trenger ikke å tro på planetene for å observere at de påvirker deg.

Du kan ta denne boken med ti kilo salt, stille horoskopet ditt og eksperimentere med det.

Men for at du skal kunne eksperimentere med det, må du skjønne at astrologi handler om korrelasjon og ikke kausalitet.

Det er ikke sånn at Merkur og Mars skaper kaos på himmelen.

Men det er sånn at bestemte posisjoner hos Merkur og Mars overlapper med perioder med kaos.

Dette er viktig, fordi hvis du tror at det er Merkur og Mars som lager problemene, så får du lyst til å skylde på dem og ikke ta ansvar for å gjøre noe fornuftig i den kaotiske tiden.

Og for at astrologi skal virke som et godt værvarsel, må du bruke det til noe fornuftig.

La oss si at astrologi er et speil der du kan se litt inn i fremtiden: Du ser at i fremtiden kan du risikere å bli litt solbrent.

For å bruke denne informasjonen til noe klokt, må du pakke solkremen og solhatten din, og huske å smøre deg i virkeligheten.

Å skylde på planetene er som å smøre solkrem på speilet.

I denne boken finner du flere astrologiske hendelser, som retrograder, returer og solformørkelser, som du kan legge i kalenderen for å følge med på hva som skjer.

Merker du noen forskjell? Var det nyttig å ha det som en del av værvarselet ditt?

4. Du kan speile deg i astrologien

Å stille fødselshoroskopet sitt er å se livet i fugleperspektiv.

Se for deg at livet ditt er en by du flyr over om natten.

Alt du ser, er de mest lysende, tettest befolkede områdene.

Istedenfor å stå nede i gatene og lure på hvor du er, ser du alt på én gang og får plutselig oversikt.

Alle har et behov for å bli sett.

Når vi stiller horoskopet vårt, blir vi «sett» ovenfra og sett av den som leser for oss.

Det gjør at det å få stilt horoskopet sitt er noe av det deiligste, nifseste og mest intense som finnes.

En god lesning kan forandre livet ditt på et øyeblikk, fordi du ser deg selv klarere og med større avstand, samtidig som du ser alt – ikke bare de delene du synes er sosialt akseptable eller har lyst til å vise til verden.

Astrologi handler om lyset på himmelen, og fødselshoroskopet viser hvor i livet ditt det lyset er.

Eller energien, om du vil.

Det er ikke et presist bilde, som en personlighetstest eller et portrettintervju:

Det er et bilde som viser høydepunktene og gavene.

Det er et bilde som viser hvor du traff bånn, som viser det vondeste.

Jeg liker at du ser besettelsene og lengslene deres.

Jeg begynte å lese fødselshoroskop for alvor da jeg begynte å holde skrivekurs.

Felles for alle deltakerne mine er at de alltid har villet skrive og ikke har latt seg selv få lov til det.

Når jeg så på kartene deres, hadde de mange likhetspunkter: mange planeter i området i kartet som handlet om skriving.

«Betyr det at jeg kommer til å ha stor suksess som forfatter? At jeg kommer til å få utgitt en bok?» spurte de jeg leste for.

«Det er umulig å si fra fødselshoroskopet, det er for stor avstand», sa jeg. «Men du kan se at du har nesten alt lyset på himmelen samlet på ett punkt som sier skriv, skriv, skriv – energien er der!»

Hvis du er en person som tviler på deg selv, som har vært omgitt av folk som ikke har lagt merke til deg og evnene dine, som er verdensmester i å snakke deg selv ut av det du liker og drømmer om – så kan en kikk i det astrologiske speilet være frigjørende.

Hvis du alltid har håpet at det skal komme noen og si: «Du har tillatelse til å gjøre hva du vil og være den du er!», så er horoskopet ditt det beste jeg har funnet til nå.

Hvis du er en person som har det godt med deg selv, så trenger du ikke et planet-speil for å vite hvor du har trøkk, hvor du har lengsel, hvor du har sorg.

Men det kan være gøy å se hvor godt det stemmer.

I denne boken lærer jeg deg å speile deg selv og andre.

Bruk det til å gi deg selv selvtillit.

Bruk det til å ha artige samtaler med vennene dine om hvem dere er.

